Урысей Федерацэм и Кубокым щIэбэнхэр
Iуащхьэмахуэ лъапэ щызэфIэкIащ бгы-лыжэ спортымкIэ Урысей Федерацэм и Кубокыр къэхьыным ехьэлIа зэхьэзэхуэм и еплIанэ, етхуанэ Iыхьэхэр. Абы хэтыну Терскол къыщызэхуэсат къэралым и щIыналъэ 14-м къикIа спортсмен 74-рэ.
Москва, Санкт-Петербург къалэхэм, Ленинград, Москва, Киров, Мурманск, Красноярск, Кемеровэ, Челябинск областхэм, Краснодар, Камчатскэ, Алтай крайхэм, Сахалиным, Тэтэрстан республикэм къикIахэр мазаем и 6-м щыщIэдзауэ махуищкIэ Урысей Федерацэм и Кубокым и еплIанэ, етхуанэ Iыхьэхэм щызэныкъуэкъуащ.
Зэхьэзэхуэр зэфIэкIа иужькIэ зэхэта гуфIэгъуэ зэIущIэм фIэхъус псалъэхэр спортсменхэм щыхужаIащ Iуащхьэмахуэ щIыналъэ администрацэм и Iэтащхьэ Атакуев Р., «Кавказ Ищхъэрэм и курортхэр» АО-м и унафэщIым и къуэдзэ Толбатов А., КъБР-м СпортымкIэ и министерствэмрэ Олимп советымрэ я лIыкIуэ Заруцкий А., ЛыжэмкIэ дунейпсо федерацэм къикIа Эдер Петер, Къэбэрдей-Балъкъэрым Бгы-лыжэ спортымрэ сноубордымкIэ и федерацэм и тхьэмадэ, «Iуащхьэмахуэ курорт» АО-м и унафэщI Беккаев Хь. сымэ.
ЦIыхухъухэмрэ цIыхубзхэмрэ щхьэ-хуэу ирагъэкIуэкIа зэпеуэм щытекIуахэмрэ къыщыхэжаныкIахэмрэ дамыгъэ лъапIэхэр абыхэм иратыжащ. Къэбэрдей-Балъкъэрым и Iэтащхьэм и саугъэт щхьэхуэр хуагъэфэщащ командэ нэхъыфIым. Ар Москва къалэм ейм лъысащ.
И унафэм щIэт «Iуащхьэмахуэ курорт» АО-м и лIыкIуэхэу Европэм фрирайдымкIэ и зэхьэзэхуэм ехъулIэныгъэ щызыIэрызыгъэхьа Нэхущ Сэлимрэ Узденов Идрисрэ Беккаевым зэIущIэм къыщыхигъэщхьэхукIащ икIи щытхъу тхылъхэмрэ саугъэтхэмрэ яхуигъэфэщащ.
Хьэтау Ислъам.
